FAZEKAS BIOLÓGIATÁBOR 2015.

Öt nap a város peremén, az élet közepén

Július 8-ától 12-éig Erős-Honti Julianna és dr. Erős-Honti Zsolt szervezésében részt vehettünk az elmúlt évek első biológiatáborában a Boglártanya Erdei Iskolában, Vértesboglár mellett. Bár a szállás egy újonnan épített, kellemes, ökológiai gazdálkodást is vezető hely volt, mégis kicsit megtapasztalhattuk a nomádságot, ugyanis közel s távol nem voltak sem lakások, sem boltok, sem vasút, csak a madarak csivitelése, a rovarok zümmögése, a fák suhogása és a kecskék mekegése.

Bár a tábor célja elsősorban a fajismeret bővítése, a biogazdálkodás megismerése, és az állat- és növénytan elmélyítése volt, azért mindenkit tárt kapukkal vártak az embertanos és sejtbiológiás OKTV példák, az evolúcióbiológia és ökológia játékok és számítások, vagy az érdekesebbnél érdekesebb előadások. Az utóbbiak által betekintést nyerhettük a Vértesi Natúrpark madárvilágába, a rovarok életébe és vizsgálati módszereibe, a táj történetébe és helyes használatába, egy ragadozómadár felnevelésébe, a virágháló, azaz a mikorrhiza egy átfogóbb értelmezésébe.

A természet lágy ölén nem maradhatott el az izmaink tejsavas erjesztésre kényszerítése sem: a biogazdálkodás és az állatmentés rejtelmeibe mi is besegíthettünk egy fél napos körbevezetés, vagy akár a népszerű reggeli etetések közben. Ugyanakkor jobban megismerhettük a fejünk felett világító csillagokat, melyeket a fényszennyezés a városokban eltakar, és az éjszakai erdő titkait. Egy fél napos nappali túrán ismerkedtünk a tölgyesek, a szikla- és más gyepek növényvilágával is, majd egy délután az ökológia egy másik arcát is feltárta előttünk: a diverzitásvizsgálat során nem csupán az ürgék lakta rét és egy gyomtársulás apró növénykéinek darabszámát kellett meghatároznunk, ezek után még komoly matematikai feladatok vártak ránk. A sűrű programból a madárgyűrűzés sem maradhatott ki, mely sokunk számára olyan közel hozta a verebeket, mint még soha. Az orvosi szakma iránt érdeklődők pedig Lévai Eszter orvostanhallgatótól tudhatták meg, hogy mi vár rájuk, ha tanulmányaikat ott folytatják, ahol ő.

De persze nem maradhatott el a szórakozás sem. Az evolúció rejtelmeibe nem csak a hasonló nevű társasjátékkal kapcsolódhattunk be, de egy héja-galamb játékkal is. És természetesen a megszokott logikai és társasjátékok is szerves részét képezték a mindennapoknak, ahogy a pólórajzolás, a gumikarkötőzés és a finom étkezések, illetve a vasárnapi biológus-számháború. A tábor utolsó estéjét egy tábortűzzel, szalonnasütéssel és közös énekléssel zártuk.

A tábor elején csapatokat alkottunk, így nem maradhatott el a verseny sem: a csapatoknak többször kellett együtt dolgozniuk az öt nap során, például képeket készítettek a tábor alatt, s ezekből a fotókból még egy kiállítás is lett az iskola aulájában. Utolsó nap pedig egy kvízjáték során mélyíthettük el a héten tanultakat, s a győztesekre még értékes nyeremények is vártak.

Azt hiszem kis ízelítőt tudtam nyújtani mindenki számára abból a sok jóból, melyet a tábor alatt megtapasztalhattunk. Bátran ajánlom mindenkinek, aki kicsit is érdeklődik a biológia iránt, ígérem, a tábor alatt mindenki még közelebb kerülhet az élet tudományához, s nem csak az iskolapadból, hanem sokkal közelebbről is megtapasztalhatja azt.

Filipszki László 12.b